2002D0255 — FI — 19.01.2008 — 003.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION PÄÄTÖS, tehty 25 päivänä maaliskuuta 2002, ekologisista arviointiperusteista yhteisön ympäristömerkin myöntämiseksi televisioille (tiedoksiannettu numerolla K(2002) 1142) (ETA:n kannalta merkityksellinen teksti) (2002/255/EY) (EYV L 087, 4.4.2002, p.53)

Muutettu:









▼B

KOMISSION PÄÄTÖS,

tehty 25 päivänä maaliskuuta 2002,

ekologisista arviointiperusteista yhteisön ympäristömerkin myöntämiseksi televisioille

(tiedoksiannettu numerolla K(2002) 1142)

(ETA:n kannalta merkityksellinen teksti)

(2002/255/EY)







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 ( 1 ) ja erityisesti sen 4 artiklan ja 6 artiklan 1 kohdan, sekä katsoo seuraavaa: (1) Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksessa (EY) N:o 1980/2000 säädetään, että erityiset ympäristömerkin myöntämisperusteet vahvistetaan tuoteryhmittäin. (3) Tässä päätöksessä säädetyt toimenpiteet perustuvat asetuksen (EY) N:o 1980/2000 13 artiklalla perustetun Euroopan unionin ympäristömerkintälautakunnan laatimaan myöntämisperusteita koskevaan ehdotukseen. (4) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, sekä katsoo seuraavaa: ON TEHNYT TÄMÄN PÄÄTÖKSEN:







1 artikla

Saadakseen asetuksen (EY) N:o 1980/2000 mukaisen yhteisön ympäristömerkin television on kuuluttava 2 artiklassa määriteltyyn tuoteryhmään ja täytettävä liitteessä esitetyt arviointiperusteet.

2 artikla

Tuoteryhmään ”televisiot” kuuluvat:

”Verkkovirralla toimivat sähkölaitteet, jotka on suunniteltu vastaanottamaan, purkamaan ja näyttämään satelliitti-, kaapeli- tai antennisignaalien avulla välitettäviä analogisia tai digitaalisia TV-lähetyssignaaleja ja joiden kuvaruudun koko on vähintään 10 tuumaa (25 cm).”

3 artikla

Hallinnollisia tarkoituksia varten televisioille annetaan tunnusnumero ”022”.

▼M3

4 artikla

Tuoteryhmän ”televisiot” ekologiset arviointiperusteet ja niihin liittyvät arviointi- ja todentamisvaatimukset ovat voimassa 31 päivään maaliskuuta 2009 saakka.

▼B

5 artikla

Tämä päätös on osoitettu kaikille jäsenvaltioille.









LIITE

YLEISET PERIAATTEET

Arviointiperusteiden tavoitteet

Näiden perusteiden avulla pyritään:

— vähentämään energian käytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) vähentämällä energiankulutusta,

— vähentämään luonnonvarojen käytöstä ympäristölle aiheutuvia vahinkoja parantamalla television uudelleenkäyttöä, kierrätettävyyttä sekä huollettavuutta,

— rajoittamaan vaarallisten aineiden käytöstä ympäristölle aiheutuvia vahinkoja tai vaaroja vähentämällä kyseisten aineiden käyttöä.

Arviointiperusteilla edistetään parhaiden toimintatapojen toteuttamista (ympäristön kannalta optimaalinen käyttö) ja lisätään kuluttajien ympäristötietoisuutta. Lisäksi merkitsemällä muovikomponentit edistetään kierrätystä.

Vaatimukset on asetettu tasolle, joka suosii ympäristömerkin myöntämistä televisioille, joiden tuotannolla on vähäiset ympäristövaikutukset.

Arviointi- ja todentamisvaatimukset

Erityiset arviointi- ja todentamisvaatimukset on esitetty kunkin arviointiperusteen yhteydessä.

Tarvittaessa voidaan käyttää muita kuin kussakin arviointiperusteessa ilmoitettuja testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden.

Testit olisi mahdollisuuksien mukaan suoritettava asianmukaisesti hyväksytyissä laboratorioissa tai laboratorioissa, jotka täyttävät EN ISO 17025 -standardissa esitetyt vaatimukset ja joilla on pätevyys asiaan kuuluvien testien suorittamiseen.

Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia.

Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmän EMASin tai ISO 14001 -standardin noudattamisen (Huomautus: näiden hallintojärjestelmien soveltaminen ei ole pakollista).

ARVIOINTIPERUSTEET

1. Energiasäästö

a) Television (jäljempänä ”tuote”) etuosassa on oltava selvästi näkyvä virtakytkin.

b) Television virrankulutus passiivisessa ( 2 ) valmiustilassa saa olla enintään 1,0 wattia.

c) Integroidulla digitaalisella vastaanottimella/dekooderilla (IRD) varustettujen televisioiden virrankulutus aktiivisessa ( 3 ) valmiustilassa saa olla enintään 9,0 wattia.

d) Television energiatehokkuusindeksin päälle kytkettynä (EEIon) on oltava alle 65 prosenttia kyseisen kuvakoon television perusvirrankulutuksesta. Energiatehokkuusindeksi päälle kytkettynä EEIon lasketaan yhtälöllä: jossa: Pon on television mitattu virrankulutus päälle kytkettynä Pon,bc on television perusvirrankulutus päälle kytkettynä. Tämä lasketaan seuraavalla kaavalla: jossa: — digit on 1, jos televisiossa on kuvapyyhkäisyn digitaalinen prossointi, ja 0, jos siinä ei ole tällaista prosessointia, — format on 0,80 vakiokuvaruudulle (kuvasuhde 4:3) ja 0,87 laajakuvatelevisoille (kuvasuhde 16:9), — scrnsize on kuvaruudun lävistäjä senttimetreinä, — scrnarea on kuvaruudun pinta-ala neliödesimetreinä, eli se on yhtä kuin scrnsize × scrnsize × 0,48 / 100 vakiokuvaruudulle (kuvasuhde 4:3) ja scrnsize × scrnsize × 0,427 / 100 laajakuvatelevisiolle (kuvasuhde 16:9), — idd on 1, jos televisiossa on integroitu digitaalinen dekooderi digitaalisia lähetyssignaaleja varten, ja muussa tapauksessa se on 0.

Arviointi ja todentaminen: Hakijan on toimitettava testiseloste, josta käy ilmi, että virrankulutus kussakin toimintatilassa on mitattu EN 50301 -standardissa (Methods of measurement on receivers for TV broadcast transmission) kuvattuja menettelyjä noudattaen. Testiselosteessa on ilmoitettava kussakin toimintatilassa mitattu virrankulutus, laskettu perusvirrankulutus päälle kytkettynä sekä laskettu prosenttiosuus perusvirrankulutuksesta päälle kytkettynä.

2. Käyttöiän pidentäminen

Valmistajan on annettava kaupallinen takuu siitä, että televisio toimii vähintään kahden vuoden ajan. Takuu on voimassa siitä päivästä alkaen, jona laite toimitetaan asiakkaalle.

Sopivien sähköisten varaosien saatavuus on taattava seitsemän vuoden ajan sen jälkeen, kun tuotanto lopetetaan.

Arviointi ja todentaminen: Hakijan on vakuutettava, että tuote on näiden vaatimusten mukainen.

3. Keräys ja kierrätys

Valmistajan on järjestettävä ilmaiseksi tuotteen ja kaikkien vaihdettujen osien keräys kierrätystä varten, lukuun ottamatta käytössä saastuneita laitteita.

Lisäksi tuotteen on täytettävä seuraavat vaatimukset:

a) valmistajan on tarkastettava tuotteen purettavuus ja esitettävä purkuselostus, jonka on oltava pyynnöstä kolmansien osapuolten saatavilla. Selostuksen perusteella on muun muassa voitava varmistaa, että: — liitokset on helppo löytää ja niihin on helppo päästä käsiksi, — liitokset ovat mahdollisimman pitkälle standardoituja, — liitokset ovat käsiteltävissä tavanomaisia työkaluja käyttäen;

b) yhteensopimattomien ja vaarallisten aineiden on oltava erotettavissa;

c) 90 tilavuusprosenttia kotelon ja rungon muovi- ja metallimateriaaleista on oltava teknisesti kierrätettäviä;

d) 90 painoprosenttia katodisädeputkessa käytetystä lasista on oltava teknisesti kierrätettävissä;

e) jos laitteessa tarvitaan merkintöjä, niiden on oltava helposti irrotettavissa tai kiinteästi tehtyjä;

f) muoviosat: — eivät saa sisältää tarkoituksellisesti lisättyä lyijyä tai kadmiumia, — voivat koostua yhdestä polymeeristä tai yhteensopivista polymeereistä lukuun ottamatta koteloa, joka saa koostua enintään kahdesta erotettavissa olevasta polymeerityypistä, — eivät saa sisältää metalleja, jotka eivät ole erotettavissa;

g) yli 25 gramman painoiset muoviosat: — eivät saa sisältää seuraavia palonsuoja-aineita: —



Nimi CAS-numero dekabromidifenyyli 13654-09-6 monobromidifenyylieetteri 101-55-3 dibromidifenyylieetteri 2050-47-7 tribromidifenyylieetteri 49690-94-0 tetrabromidifenyylieetteri 40088-47-9 pentabromidifenyylieetteri 32534-81-9 heksabromidifenyylieetteri 36483-60-0 heptabromidifenyylieetteri 68928-80-3 oktabromidifenyylieetteri 32536-52-0 nonabromidifenyylieetteri 63936-56-1 dekabromidifenyylieetteri 1163-19-5 klooriparafiinit, joiden ketjun pituus on 10—13 hiiliatomia ja joiden klooripitoisuus on yli 50 painoprosenttia, 85535-84-8 — eivät saa sisältää sellaisia aineita sisältäviä palonsuoja-aineita tai -yhdisteitä, joihin on liitetty tai joihin voidaan hakemuksen tekoajankohtana liittää jokin seuraavista vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa neuvoston direktiivissä 67/548/ETY ( 4 ) ja sen myöhemmissä muutoksissa määritellyistä vaarallisuutta osoittavista lausekkeista: R45 (aiheuttaa syöpäsairauden vaaraa), R46 (saattaa aiheuttaa perimävaurioita), R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä), R60 (voi heikentää hedelmällisyyttä) tai R61 (vaarallista sikiölle), — on varustettava ISO 11469 -standardin mukaisella pysyvällä merkinnällä, josta käy ilmi materiaali. Tätä vaatimusta ei kuitenkaan sovelleta suulakepuristettuihin muoviosiin ja litteiden näyttöjen valojohtimiin.

Arviointi ja todentaminen: Hakijan ja/tai tämän tavarantoimittajien on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös purkuselostuksesta.

4. Käyttöohjeet

Tuotteen ostajalle on annettava asianmukaiset tiedot, joissa annetaan ohjeita ympäristöä säästävästä käytöstä ja erityisesti:

a) tieto siitä, että televisio olisi kytkettävä pois päältä televisiossa olevaa virtakytkintä käyttäen, jos sitä ei katsota vähään aikaan, sillä tämä vähentää energiankulutusta;

b) tieto siitä, että tuote kuluttaa sähköä valmiustilassa, sekä siitä, kuinka tällaista kulutusta voidaan vähentää;

c) tieto siitä, että käytön aikaista energiankulutusta voidaan vähentää merkittävästi vähentämällä kuvan kirkkautta, mikä alentaa kokonaiskäyttökustannuksia;

d) tiedot takuusta ja varaosien saatavuudesta;

e) tiedot siitä, että laitteen osat voidaan kierrättää eikä niitä tulisi heittää pois;

f) ohjeet siitä, kuinka kuluttaja voi hyödyntää valmistajan järjestämää laitteiden keräystä;

g) tieto, että tuotteelle on myönnetty kukkatunnus (EU:n ympäristömerkki) ja lyhyt selitys siitä, mitä tämä tarkoittaa, sekä ilmoitus, että lisätietoja ympäristömerkistä on saatavilla Internetistä osoitteesta http://europa.eu.int/comm/environment/ecolabel.

Arviointi ja todentaminen: Hakijan on vakuutettava, että tuote on näiden vaatimusten mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös käyttöoppaasta.

5. Ympäristöseloste

Tuotteeseen on liitettävä ympäristöseloste, jonka on oltava käyttäjän saatavilla. Tämän asiakirjan on oltava ECMAn teknisessä raportissa 70, ”Product-related environmental attributes”, esitettyjen suositusten mukainen.

Arviointi ja todentaminen: Hakijan on vakuutettava, että tuote on tämän vaatimuksen mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös ympäristöselosteesta.

6. Ympäristömerkissä olevat tiedot

Ympäristömerkin kentässä 2 on oltava seuraava teksti:

— hyvä energiatehokkuus,

— tuotteen suunnittelussa on otettu huomioon sen kierrätys.

Arviointi ja todentaminen: Hakijan on vakuutettava, että tuote on tämän vaatimuksen mukainen. Hakijan on toimitettava hakemuksen arvioinnista vastaavalle toimivaltaiselle elimelle jäljennös pakkauksessa ja/tai tuotteessa ja/tai sen mukana seuraavissa asiakirjoissa olevasta ympäristömerkistä.